เที่ยวบินแรกแสวงบุญประกอบพิธีฮัจย์ ท่าอากาศยานสุวรรณภูมิอำนวยความสะดวก
นายสุทธิพงษ์ จุลเจริญ ปลัดกระทรวงมหาดไทย พร้อมด้วยอุปทูตราชอาณาจักรซาอุดีอาระเบีย นายอรุณ บุญชม ประธานคณะผู้ทรงคุณวุฒิจุฬาราชมนตรี และนายอัษฎางค์ ขำคมกุล รองผู้อำนวยการท่าอากาศยานสุวรรณภูมิ ร่วมพิธีส่งและอำนวยพรผู้เดินทางไปประกอบพิธีฮัจย์ประจำปี 2565 ที่นครมักกะฮ์ ราชอาณาจักรซาอุดีอาระเบีย โดยวันนี้ (1 กรกฎาคม 2565) ท่าอากาศยานสุวรรณภูมิ บริษัท ท่าอากาศยานไทย จำกัด (มหาชน) หรือ ทอท. ร่วมกับกรมการปกครอง ส่งกำลังใจให้กับผู้เดินทางไปแสวงบุญประกอบพิธีฮัจย์เที่ยวบินแรก ณ ท่าอากาศยานสุวรรณภูมิ โดยคาดว่าในช่วงเทศกาลฮัจย์ประจำปี 2565 จะมีชาวไทยมุสลิมเดินทางออกจากประเทศไทย ผ่านท่าอากาศยานสุวรรณภูมิ เพื่อไปประกอบพิธีฮัจย์ ณ นครมักกะฮ์ ราชอาณาจักรซาอุดีอาระเบีย ระหว่างวันที่ 1-3 กรกฎาคม 2565 ประมาณ 1,800 คน โดยมีสายการบินไทย และ Saudi Arabian Airlines ให้บริการเที่ยวบินไปยังราชอาณาจักรซาอุดีอาระเบีย จำนวน 5 เที่ยวบิน ในส่วนของเที่ยวบินขากลับระหว่างวันที่ 9 - 12 สิงหาคม 2565 มีจำนวน 5 เที่ยวบินท่าอากาศยานสุวรรณภูมิ ยังได้มีการประสานการทำงานระหว่างสายการบิน กองบังคับ การตรวจคนเข้าเมือง 2 สำนักงานศุลกากรตรวจของผู้โดยสาร และด่านควบคุมโรค อำนวยความสะดวกให้กับผู้แสวงบุญให้ได้รับความสะดวก เช่น การจัดช่องทางตรวจบัตรโดยสารสำหรับผู้แสวงบุญเป็นกรณีพิเศษ การอำนวยความสะดวกด้านการตรวจหนังสือเดินทาง การผ่านศุลกากรตรวจของผู้โดยสาร การตรวจคัดกรองโรคจากเจ้าหน้าที่สาธารณสุข จัดเจ้าหน้าที่ไว้คอยอำนวยความสะดวกทั้งขาไปและขากลับ รวมถึงได้จัดเตรียมสิ่งอำนวยความสะดวกอื่นๆ ไว้รองรับผู้เดินทางไปแสวงบุญให้พร้อมใช้งาน อาทิ ห้องละหมาด จำนวน 3 ห้อง บริเวณชั้น 3 อาคารผู้โดยสาร และภายในอาคารเทียบเครื่องบิน E ชั้น 3 และอาคารเทียบเครื่องบิน C ชั้น 2 และขอความร่วมมือผู้โดยสารที่เดินทางเที่ยวบินระหว่างประเทศควรเผื่อเวลาก่อนการเดินทาง ประมาณ 3 ชั่วโมง หากต้องการสอบถามข้อมูลเพิ่มเติม สามารถติดต่อได้ที่ AOT Contact Center โทรศัพท์ 1722 ตลอด 24 ชั่วโมง